Voorkeurbieërs vir regering se groenkragprogram aangekondig | Maroela Media
Voorkeurbieërs vir regering se groenkragprogram aangekondig
Altesaam 25 groenkragprojekte is goedgekeur om nagenoeg 2 600 MW se krag op te wek en tot die nasionale kragnetwerk te voeg.
Dié groenkragprojekte is goedgekeur in die vyfde bodronde van die departement van minerale bronne en energie se groenkragprogram en behels windkrag van sowat 1 600 MW en sonkrag van sowat 1 000 MW.
Volgens Gwede Mantashe, minister van minerale bronne en energie, sal die 25 projekte 'n algehele beleggingsbedrag van R50 miljard deur die private sektor in die Suid-Afrikaanse ekonomie inspuit en sowat 13 900 werksgeleenthede skep.
"Dit is jammer dat hierdie aankondiging plaasvind terwyl die land onder beurtkrag gebuk gaan weens die onbeskikbaarheid van Eskom-kragopwekkingseenhede. In ag genome dat die tipe projekte 'n minimum van ongeveer 36 maande vat voordat hulle krag tot die netwerk kan voeg, lê die onmiddellike oplossing vir ons elektrisiteitsuitdagings daarin om die bestaande aanlegte te kry om op 'n voorspelbare en stabiele manier te presteer."
Die departement het in totaal 102 aanbiedinge ontvang waarna 25 voorkeurbieërs geïdentifiseer is. Volgens Mantashe is die geweegde gemiddelde prys vir die projek R473 per megawattuur (MWh). Die windkragprojekte se gemiddelde prys is R495 per MWh terwyl die sonkragprojekte se gemiddelde prys R429 per MWh is.
Daar is vir die eerste keer ook voorkeurbieër-projekte in die Vrystaat en KwaZulu-Natal. Die projekte moet binne ses maande hul finansiering beklink.
Mantashe het in Maart vanjaar aangekondig dat 11 voorkeurbieërs vir die noodverkryging van 2 000 MW krag aangewys is. Die sperdatum vir die finansiële sluiting van dié ooreenkomste was aanvanklik 30 September, maar dit is nou weer uitgestel, dié keer tot die einde van Januarie volgende jaar. Karpowership, wat 'n vloot kragskepe besit en bedryf, is een van die voorkeurbieërs.
Mantashe het tydens Donderdagaand se aankondiging gesê tot op datum is ooreenkomste onderteken met 93 onafhanklike kragproduserende projekte vir 'n totaal van 7 308 MW. Volgens die minister verskaf 89 van die projekte reeds 6 855 MW aan die nasionale kragnetwerk.
Die departement is intussen ook besig om 160 MW te bekom van bestaande onafhanklike hernubare energieprodusente.
Die volgende bodronde sal na verwagting in Januarie aangekondig word en dit sal ook 2 600 MW behels.
Die naaste wat julle aan groen gaan kom is dagga plantasies . Glo dit maar .
Gaaaapp … tiekie-pennie hier kort voor die verkiesing; wil probeer red wat te redde is. Dit sal nie realiseer nie. Maak liewer die besoedelde strate skoon en verskaf water!!
Eers nadat Mantashe se agterstel blink gelek is vir jare het hy in sy "alwysheid" toegegee. SKANDE Mantashe. As ek jy was het ek in 'n grot gaan wegkruip van skaamte.